b'\n_START_ARTICLE_\nAsset\n_START_PARAGRAPH_\nSa pampinansyal na accounting, ang asset ay isang ekonomikal na yaman. Kahit anong bagay, konkreto man o hindi, na maaaring kontrolin ng isang entidad upang lumikha ng positibong ekonomikong halaga ay maituturing na asset. Samakatuwid, ang isang asset ay sumasalamin sa halaga ng pag-aari na maaaring ipalit sa salapi (kahit na ang pera mismo ay itinuturing rin bilang asset)._NEWLINE_Itinatala sa balance sheet ng isang kumpanya ang pansalaping halaga ng mga asset nito. Ito ay ang pera at iba pang mga mahahalagang bagay na pag-aari ng isang indibidwal o kompanya. Ang dalawang pangunahing klasipikasyon ng mga asset ay ang konkreto at di-konkretong asset. Ang mga konkretong asset ay mayroon ring mga sub-uri katulad ng pangkasalukuyan at pangmatagalang asset. Kasama sa mga pangkasalukuyang asset ang pera at imbentaryo habang sa pangmatagalan naman ang mga gusali at makinarya._NEWLINE_Ang mga di-konkretong asset ay ang mga hindi pisikal na yaman at karapatang mayroong halaga sapagkat nagbibigay ito ng mga kalamangan sa merkado. Halimbawa nito ang mga karapatang-ari, patente, programang pangkompyuter, at tiwala (goodwill). Bahagi rin nito ang mga pinansyal na asset katulad ng mga bono at sapi.'